A BIZOTTSÁG HATÁROZATA
(2007. október 18.)
a Közösség klasszikus sertéspestis elleni élő attenuált vakcinakészletének megújításáról
(az értesítés a C(2007) 4699. számú dokumentummal történt)
(2007/682/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 6. cikke (2) bekezdésére és 8. cikke (2) bekezdésére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (2) és különösen annak 18. cikke (2) bekezdésére,
mivel:
(1)
A klasszikus sertéspestis veszélyt jelent a közösségi házi és vadon élő sertésekre (vaddisznó).
(2)
A klasszikus sertéspestis házisertés-telepeken való kitörésének súlyos következményei lehetnek és gazdasági veszteségeket okozhat a Közösségnek, különösen, ha sűrű sertésállománnyal rendelkező területen tör ki.
(3)
A házi sertésekre és a vaddisznókra vonatkozó sürgősségi vakcinázás alkalmazásának szabályait a 2001/89/EK irányelv rögzíti.
(4)
A Közösség 1 000 000 adag klasszikus sertéspestis elleni élő attenuált vakcinát vásárolt, intézkedett készletezésükről, valamint a házi sertések sürgősségi vakcinázása esetén gyors rendelkezésre bocsátásukról.
(5)
Az adagokat 2007 júliusában Románia rendelkezésére bocsátották. Ennek megfelelően a készletet pótolni kell, hogy klasszikus sertéspestis kitörése esetében a Közösség gyorsan el tudja végezni a sürgősségi vakcinázást.
(6)
Továbbá az egyes tagállamokban fennálló általános járványügyi helyzetre való tekintettel, amennyiben az élő attenuált vakcinakészlet kimerül, azt mihamarabb pótolni kell, hogy a Közösség sürgősségi esetben továbbra is képes legyen gyors intézkedést hozni.
(7)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség a lehető leghamarabb 1 000 000 adag klasszikus sertéspestis elleni élő attenuált vakcinát vásárol.
(2) A Közösség intézkedéseket foganatosít az (1) bekezdésben említett vakcina tárolására és elosztására vonatkozóan.
2. cikk
Az 1. cikk (1) bekezdésében meghatározott vakcinakészlet kimerítése esetén az első beszerzést követő ötéves időszakon belül legfeljebb négy alkalommal lehetőség van újabb 1 000 000 adag beszerzésére.
3. cikk
Az 1. és 2. cikkben említett intézkedések maximális költsége nem haladja meg a 1 500 000 EUR-t.
4. cikk
Az 1. cikk (2) bekezdésében előírt intézkedéseket a Bizottság pályázati felhívás alapján kijelölt szállítókkal együttműködve hajtja végre.
5. cikk
Ennek a határozatnak a tagállamok a címzettjei.
Kelt Brüsszelben, 2007. október 18-án.